DUBLA CETĂŢENIE

 

1. ASPECTE GENERALE PRIVIND DUBLA CETĂŢENIE

 



Conform principiului suveranităţii, fiecare stat este liber să legifereze modul şi condiţiile de acordare a cetăţeniei. Din aceste legiferări unilaterale poate rezulta cumulul de cetăţenii (dubla cetăţenie).



Dubla cetăţenie poate exista de la naştere, în situaţia în care tatăl şi mama sunt de cetăţenii diferite, sau datorită aplicării combinate a reglementărilor derivate din "legea pământului" sau din "legea sângelui".



De asemenea, dubla cetăţenie poate fi dobândită după naştere, ca urmare a unui eveniment care este de natură să modifice cetăţenia celui în cauză (de exemplu, adopţia) sau prin schimbarea voluntară a cetăţeniei, atunci când statul care acordă noua cetăţenie nu impune renunţarea la cetăţenia de origine.



Există o serie de convenţii bialaterale şi multilaterale care îşi propun să elimine dubla cetăţenie. În cazul ţărilor europene, cea mai importantă este Convenţia Consiliului Europei din 1963, asupra reducerii cazurilor de pluricetăţenie şi asupra obligaţiilor militare în caz de pluricetăţenie, care a fost ratificată de 13 state, după cum urmează: Germania, Austria, Belgia, Danemarca, Spania, Franţa, Irlanda, Italia, Luxemburg, Olanda, Norvegia, Marea Britanie şi Suedia .



Convenţia Consiliului Europei din 1963 privind reducerea cazurilor de pluricetăţenie şi privind obligaţiile militare în caz de pluricetăţenie instaurează principiul pierderii obligatorii şi în mod automat a cetăţeniei de origine a resortisanţilor semnatare care dobândesc în mod voluntar cetăţenia unei alte ţări dintre părţile semnatare. Prin dobândirea în mod voluntar se înţelege naturalizarea, opţiunea sau reintegrarea.



Conform convenţiei, orice persoană care posedă cetăţenia a cel puţin două dintre ţările semnatare poate renunţa cel puţin la una dintre cetăţeniile pe care le posedă, cu acordul statului la a cărui cetăţenie se renunţă.



În ceea ce priveşte obligaţiile militare, convenţia stipulează principiul că persoanele care posedă cetăţenia mai multor părţi semnatare nu sunt obligate să-şi îndeplinească îndatoririle militare decât faţă de una dintre aceste părţi. Dacă nu există acorduri speciale încheiate între părţile semnatare, persoana care posedă mai multe cetăţenii este supusă obligaţiilor militare faţă de ţara pe al cărui teritoriu are reşedinţa în mod obişnuit. 

 

Totuşi, persoana în cauză are posibilitatea ca, până la împlinirea vârstei de 19 ani, să opteze pentru îndeplinirea obligaţiilor militare în oricare dintre ţările a căror cetăţenie o posedă, sub forma unui angajament voluntar.



Convenţia din 1963 a fost modificată prin două protocoale, datând din anul 1977 şi, respectiv, 1993.



Primul protocol avea în vedere, pe de o parte, simplificarea procedurilor de renunţare la una dintre cetăţenii şi, pe de altă parte, să clarifice anumite deficienţe de interpretare apărute în aplicarea dispoziţiilor privind serviciul militar.



Cel de-al doilea protocol modificativ conţine prevederi de natură să faciliteze păstrarea cetăţeniei de origine în situaţia dobândirii unei noi cetăţenii. Astfel, conform acestui protocol, orice persoană care dobândeşte cetăţenia uneia dintre părţile semnatare îşi poate păstra cetăţenia de origine, cu condiţia ca persoana în cauză să fie născută sau să aibă reşedinţa pe teritoriul ţării a cărei cetăţenie o dobândeşte sau ca ea să fi avut aici reşedinţa obişnuită înaintea vârstei de 18 ani. Este, de asemenea, permisă păstrarea cetăţeniei de origine, în situaţia în care dobândirea noii cetăţenii survine prin intermediul căsătoriei.



Nu toate statele care au ratificat Convenţia din 1963 au ratificat şi protocoalele la care am făcut referire. Între statele care nu au aderat la protocoalele ulterioare se aplică în continuare convenţia iniţială.



Cu toate că există această convenţie, dubla cetăţenie este tratată destul de diferit în dreptul naţional al ţărilor europene. Astfel, conform legislaţiei engleze aceasta este admisă aproape fără restricţii, pe când dreptul german nu o permite decât în mod excepţional.



În continuare sunt prezentate reglementările în materie dintr-o serie de ţări europene, care au adoptat, după cum se va vedea, poziţii divergente asupra acestei probleme.

 

2. REGLEMENTAREA DUBLEI CETĂŢENII ÎN DREPTUL COMPARAT

 



GERMANIA

 



Legea care reglementează materia dublei cetăţenii este Legea privind cetăţenia din 1913, care este şi în prezent în vigoare, cu modificările ulterioare. De asemenea, Convenţia Consiliului Europei din 1963 face parte din dreptul intern.



În concluzie, Germania nu recunoaşte dubla cetăţenie decât în cazuri excepţionale, aşa după cum s-a arătat şi printr-o hotărâre a Curţii Constituţionale germane.

 



I. Principalele cauze ale dublei cetăţenii

 



1) Adopţia



a) Adopţia unui german de către un cetăţean de către străin 



Conform art. 27, "un german îşi pierde cetăţenia atunci când este adoptat de către un cetăţean străin şi când adopţia, considerată valabilă conform dreptului german, îi conferă acestuia cetăţenia celui care l-a adoptat".



b) Adopţia unui cetăţean străin de către un german



Articolul 6 din Legea privind cetăţenia prevede: "Adopţia care este considerată valabilă în conformitate cu dreptul german şi care a fost pronunţată în favoarea unui adoptator german conferă cetăţenia germană copilului care, la data cererii adopţiei, nu a împlinit încă vârsta de 18 ani. Dobândirea cetăţeniei se întinde şi asupra descendenţilor celui adoptat".



Aşadar, conform acestui text, un străin adoptat de către un cetăţean german poate dobândi dublă cetăţenie.

 



2) Dobândirea voluntară a unei noi cetăţenii

 



a) Dobândirea unei cetăţenii străine de către un german



Conform articolelor 17 şi 25, cetăţeanul german care dobândeşte în mod voluntar o cetăţenie străină pierde automat cetăţenia germană, cu excepţia cazului în care acesta este rezident permanent în Germania.



De asemenea, conform art. 25, există posibilitatea să fie acordată autorizarea păstrării cetăţeniei germane, în mod excepţional, germanilor care sunt candidaţi la naturalizare.



b) Dobândirea cetăţeniei germane de către un străin



Conform legislaţiei germane, dobândirea cetăţeniei germane este condiţionată de renunţarea la cetăţenia anterioară.



Legea privind străinii, care prevede la articolele 85 şi 86 o procedură simplificată de naturalizare a unor anumite categorii de persoane, stabileşte că acestea trebuie să renunţe sau să piardă cetăţenia de origine.



Prin derogare, art. 87 prevede că cetăţenia de origine poate fi păstrată în anumite circumstanţe, şi anume atunci când renunţarea este imposibilă sau deosebit de dificilă (de exemplu în cazul în care renunţarea este condiţionată de satisfacerea serviciului militar).



Legea privind cetăţenia nu subordonează în mod explicit naturalizarea unui străin de renunţarea acestuia la cetăţenia anterioară, dar, în practică, administraţia, care dispune de un drept de apreciere, nu acceptă decât în mod excepţional cererile de naturalizare care ar duce la dublă cetăţenie.

 



3) Căsătoria

 



Soţul unui cetăţean german nu dobândeşte în mod automat cetăţenia germană, dar beneficiază de o procedură specială de dobândire. Art. 9 privind naturalizarea soţilor cetăţenilor germani prevede că aceştia "pierd sau renunţă la cetăţenia avută anterior", în momentul dobândirii cetăţeniei germane.



Germanii care dobândesc automat cetăţenia soţului, ca urmare a căsătoriei, îşi păstrează şi cetăţenia germană.

 



II. Situaţia germanilor care posedă mai multe cetăţenii

 



Aşadar, în ciuda acestor dispoziţii menite să limiteze dubla cetăţenie, în practică pot fi situaţii în care aceasta să apară. Este în special situaţia copiilor născuţi din mariaje mixte, având în vedere că cetăţenia germană se dobândeşte prin naştere, "dacă unul dintre părinţi posedă cetăţenie germană". Or, nici o dispoziţie nu obligă un cetăţean german care are dublă cetăţenie să opteze pentru una dintre cele două la atingerea unei anumite vârste. Singura prevedere conţinută de Legea privind cetăţenia se referă la posibilitatea ca un cetăţean german care are dublă cetăţenie să renunţe în mod voluntar la cetăţenia germană.



De mai mulţi ani, problema dublei cetăţenii este adusă în discuţie, considerându-se că dubla cetăţenie ar putea fi o modalitate de diminuare a xenofobiei. Majoritatea populaţiei ar fi favorabilă instaurării dublei cetăţenii pentru străinii care trăiesc în Germania şi doresc să se naturalizeze. De altfel, preşedintele federal Roman Herzog a pledat pentru introducerea dublei cetăţenii încă de la alegerea sa în această funcţie.

 



BELGIA

 



Legea din 28 iunie 1984, prin care se instituie Codul cetăţeniei belgiene şi care a fost modificată în mai multe rânduri, îşi propunea printre altele şi reducerea cazurilor de dublă cetăţenie.



Cu toate acestea, şi cu toate că în anul 1991 Belgia a ratificat Convenţia Consiliului Europei din 1963, legislaţia belgiană nu conţine decât foarte puţine dispoziţii menite să prevină sau să elimine dubla cetăţenie.

 



I. Principalele cauze ale dublei cetăţenii

 



1) Adopţia



a) Adopţia unui belgian de către un cetăţean străin



În virtutea art. 22 alin. 1 al Codului cetăţeniei, copilul sub vârsta de 18 ani care este adoptat de către un cetăţean străin pierde cetăţenia belgiană, cu condiţia ca respectiva adopţie să-i asigure cetăţenia celor care l-au adoptat sau a unuia dintre adoptanţi sau ca el să posede deja această cetăţenie.



Aceste dispoziţii nu sunt aplicabile, dacă unul dintre părinţii adoptivi este belgian sau dacă "soţul adoptatorului" este belgian.



b) Adopţia unui cetăţean străin de către un belgian



Articolul 9 din Codul cetăţeniei enunţă condiţiile de atribuire a cetăţeniei belgiene, ca urmare a adopţiei de către un belgian.



Adopţia atrage după sine dobândirea cetăţeniei belgiene de către copii care au sub 18 ani, de la data la care adopţia îşi produce efectele, indiferent dacă aceştia posedă sau nu o altă cetăţenie. Aşadar, un cetăţean străin care este adoptat de către un belgian poate dobândi dublă cetăţenie.



La această regulă există o excepţie, şi anume în situaţia copiilor născuţi în străinătate, care sunt adoptaţi de către belgieni care sunt născuţi ei înşişi în străinătate şi care nu au cerut, în următorii cinci ani de la adopţie, acordarea cetăţeniei belgiene copiilor lor adoptivi. Aceşti copii nu pot deveni cetăţeni belgieni decât cu condiţia să nu posede o altă cetăţenie. O astfel de persoană îşi păstrează cetăţenia belgiană dacă, până la împlinirea vârstei de 18 ani sau până la o eventuală emancipare anterioară acestei vârste, nu s-a stabilit că posedă o cetăţenie străină.

 



2) Dobândirea voluntară a unei noi cetăţenii



a) Dobândirea unei cetăţenii străine de către un belgian



Conform articolului 22 alin. 1 al Codului cetăţeniei, "cel care, după împlinirea vârstei de 18 ani, dobândeşte în mod voluntar o cetăţenie străină" îşi pierde calitatea de cetăţean belgian.



Pe de altă parte, în situaţia în care un belgian doreşte să-şi recapete cetăţenia de origine, instanţa este liberă să aprecieze circumstanţele în care acesta şi-a pierdut cetăţenia belgiană, dar nu există nici o prevedere expresă care să condiţioneze această acordare de renunţare la cetăţenia străină.



b) Dobândirea cetăţeniei belgiene de către un cetăţean străin



Indiferent de modul de dobândire al cetăţeniei belgiene de către un străin, nu este stipulată nici o condiţie de pierdere a cetăţeniei anterioare.

 



3) Căsătoria

 



Conform articolului 16 alin. 1 din Codul cetăţeniei, "căsătoria nu exercită de drept nici un efect asupra cetăţeniei".



Totuşi, străinul căsătorit cu o persoană care este cetăţean belgian sau care dobândeşte cetăţenia belgiană în timpul căsătoriei poate dobândi, în anumite condiţii, cetăţenia belgiană, după o procedură simplificată şi fără să fie nevoie să renunţe la cetăţenia sa de origine.



Nici o prevedere a codului nu se referă la belgienii care, prin căsătorie, dobândesc în mod automat (deci nu ca urmare a exprimării propriei voinţi) o cetăţenie străină.

 



II. Situaţia belgienilor care posedă mai multe cetăţenii

 



Singurele restricţii ale cumulului de cetăţenii se referă la:



- copiii de până la 18 ani care sunt născuţi în străinătate, din părinţi belgieni, care sunt născuţi ei înşişi în străinătate şi care n-au cerut, până la vârsta de 5 ani a copiilor, atribuirea cetăţeniei belgiene în favoarea acestora;



- copiii de până la 18 ani ai căror părinţi dobândesc în mod voluntar o cetăţenie străină sau renunţă la cetăţenia belgiană;



- belgienii născuţi în străinătate, care au reşedinţa principală în străinătate, unde au locuit permanent de la vârsta de 18 ani până la împlinirea vârstei de 28 ani, şi care nu şi-au declarat, înainte de împlinirea vârstei de 28 ani, dorinţa de a-şi păstra cetăţenia belgiană; în această situaţie, şi copiii acestor persoane îşi vor pierde cetăţenia belgiană.



În afara acestor situaţii, nici o prevedere a Codului cetăţeniei nu obligă persoana care deţine mai multe cetăţenii să renunţe la una dintre acestea.



De altfel, conform Convenţiei din 1963, un cetăţean belgian poate renunţa în mod voluntar la cetăţenia belgiană, în situaţia în care acesta posedă mai multe cetăţenii.

 

 

SPANIA

 



În Constituţia Spaniei, dubla cetăţenie este recunoscută în mod explicit. Astfel, art. 22-3 arată: Statul poate încheia tratate privind dubla cetăţenie cu ţări ibero-amerciane sau care au menţinut sau menţin legături speciale cu Spania. Spaniolii se poat naturaliza în aceste ţări, fără a-şi pierde cetăţenia de origine, chiar dacă aceste ţări nu recunosc pentru cetăţenii lor un drept reciproc în acest sens.



Această recunoaştere constituţională a dublei cetăţenii explică de ce Spania nu a ratificat decât partea din Convenţia Consiliului Europei din 1963 care se referă la obligaţiile militare şi nu şi pe cea care se referă la reducerea cazurilor de dublă cetăţenie.



Cu toate acestea, recunoaşterea dublei cetăţenii este limitată. Ea nu se referă decât la ţările care întreţin relaţii speciale cu Spania, concretizate prin acorduri bilaterale. În alte cazuri, dubla cetăţenie este admisă numai în mod excepţional.



Legea care reglementează cetăţenia este Legea din 13 iulie 1982, care a fost modificată prin Legea din 17 decembrie 1990 şi încorporată în Codul civil. Această reglementare este marcată de tradiţia de emigrare existentă în Spania şi de grija de a se evita pierderea cetăţeniei de origine de către copiii emigranţilor.

 

 

I. Principalele cauze ale dublei cetăţenii

 



1) Adopţia

 

a) Adopţia unui spaniol de către un cetăţean străin



Conform legislaţiei spaniole, adopţia unui spaniol de către un cetăţean străin nu produce efecte în materie de cetăţenie.

 

b) Adopţia unui străin de către un cetăţean spaniol



Conform art. 9 din Codul civil, "cetăţeanul străin în vârstă de până la 18 ani care este adoptat de un spaniol dobândeşte, de la data adopţiei, cetăţenia spaniolă".



Aşadar, un cetăţean străin care este adoptat de un spaniol poate dobândi dubla cetăţenie.

 



2) Dobândirea voluntară a unei noi cetăţenii

 



a) Dobândirea unei cetăţenii străine de către un spaniol

 Cazul general



Articolul 24 din Codul civil prevede că un spaniol major sau emancipat, care dobândeşte în mod voluntar o altă cetăţenie şi care locuieşte în mod obijnuit în străinătate, îşi pierde cetăţenia de origine într-un termen de 3 ani.



Aceste dispoziţii rezultă din modificările survenite ca urmare a Legii din 17 decembrie 1990. Înainte, spaniolii care se aflau în această situaţie îşi puteau păstra cetăţenia de origine, dacă rămâneau înscrişi în registrele consulare sau în registrele de stare civilă.

 

· Ţările care întreţin relaţii speciale cu Spania 



Spaniolii care dobândesc cetăţenia uneia dintre ţările legate de Spania prin tratate bilaterale îşi pot păstra cetăţenia spaniolă. 



În afara ţărilor din America Latină, alte ţări care au încheiat cu Spania asemenea tratate care prevăd acceptarea dublei cetăţenii sunt Andora, Filipine, Guineea Ecuatorială şi Portugalia.

 



b) Dobândirea cetăţeniei spaniole de către un străin 

 

· Cazul general



Conform art. 23 din Codul civil, una dintre condiţiile de dobândire a cetăţeniei spaniole este renunţarea la cetăţenia anterioară.

 

· Ţările care întreţin relaţii speciale cu Spania



La fel cum spaniolii pot dobândi cetăţenia acestor ţări fără a renunţa la cetăţenia spaniolă, şi resortisanţii acestor ţări pot dobândi cetăţenia spaniolă fără a renunţa la cetăţenia de origine.

 

3) Căsătoria

 



Soţii cetăţenilor spanioli nu dobândesc automat cetăţenia spaniolă. Totuşi, aceştia se pot naturaliza destul de uşor, după un an de la căsătorie, fără a fi nevoie să renunţe la cetăţenia de origine.

  



II. Situaţia spaniolilor care posedă mai multe cetăţenii

 



În conformitate cu dispoziţiile articolului 24 din Codul civil, spaniolii majori sau emancipaţi, care posedă o a doua cetăţenie din copilărie, îşi pierd automat cetăţenia spaniolă, dacă folosesc exclusiv cealaltă cetăţenie. Această dispoziţie nu este aplicabilă resortisanţilor ţărilor care au încheiat cu Spania "tratate ale dublei cetăţenii".



Această dispoziţie a fost introdusă prin Legea de modificare din 17 decembrie 1990. Înainte, spaniolii care posedau o a doua cetăţenie de la naştere nu-şi pierdeau cetăţenia spaniolă decât dacă renunţau în mod expres la aceasta.



De altfel, şi în prezent este aplicabilă regula conform căreia, spaniolii care posedă şi o altă cetăţenie şi care au reşedinţa în străinătate pot renunţa la cetăţenia spaniolă.

  



ITALIA

 



Ca regulă generală, Legea din anul 1992 privind cetăţenia ignoră problema pluralităţii cetăţeniilor. Bazându-se pe principiul conservării cetăţeniei italiene, aceasta a multiplicat cazurile de cumul de cetăţenii. Astfel, a fost înlăturată obligaţia pe care o aveau copiii care deţineau mai multe cetăţenii, de a opta pentru una sau alta dintre ele, la vârsta majoratului. Totodată, legea a anulat prevederea potrivit căreia cetăţeanul italian care dobândeşte de bunăvoie o altă cetăţenie pierde în mod automat cetăţenia italiană, dacă nu are rezidenţa în Italia.



Italia a ratificat Convenţia din anul 1963 a Consiliului Europei, precum şi al doilea protocol, cel din 1993.

 

 

I. Principalele cauze ale cumulului de cetăţenii

 



1) Adopţia

   
a) Adopţia unui italian de către un străin



În dreptul italian, aceasta nu are efect asupra cetăţeniei celui adoptat.

 

b) Adopţia unui străin de către un italian



În conformitate cu prevederile art. 3 al legii privind cetăţenia "minorul străin adoptat de către un italian dobândeşte cetăţenia italiană".



Un copil străin adoptat de către un italian poate dobândi, deci, dubla cetăţenie.

 



2) Dobândirea voluntară a unei noi cetăţenii



a) Dobândirea unei cetăţenii străine de către un italian



Din momentul promulgării legii din anul 1992, dobândirea unei cetăţenii străine nu mai este însoţită de pierderea automată a cetăţeniei italiene.



Articolul 11 prevede: "Cetăţeanul italian care posedă, dobândeşte sau dobândeşte încă o dată o cetăţenie străină, păstrează cetăţenia italiană, dar poate renunţa la aceasta atunci când locuieşte şi-şi stabileşte rezidenţa în străinătate".



Înainte, dobândirea voluntară a unei cetăţenii străine însemna pierderea cetăţeniei italiene, atunci când cel interesat locuia în străinătate.

 



b) Dobândirea cetăţeniei italiene de către un străin



În dreptul italian, aceasta este fără efect asupra cetăţeniei de origine.

 



3) Căsătoria

 



În conformitate cu art. 5 al Legii privind cetăţenia, soţul unui resortisant italian dobândeşte cetăţenia italiană după şase luni de rezidenţă în Italia sau după trei ani de căsătorie. Acordarea cetăţeniei italiene nu determină pierderea cetăţeniei sale de origine.



Înainte de reforma din 1992, dobândirea de către o italiancă a unei cetăţenii străine prin căsătorie făcea ca aceasta să piardă cetăţenia de origine.

 



II. Situaţia italienilor care posedă mai multe cetăţenii

 



Italianul care posedă o altă cetăţenie nu este niciodată obligat să aleagă una dintre cetăţeniile pe care le posedă.



Legea privind cetăţenia prevede numai că un italian care deţine o altă cetăţenie şi are rezidenţa în străinătate poate renunţa la cetăţenia italiană. Astfel, conform art. 11 al legii prevede: "Cetăţeanul care posedă, dobândeşte sau dobândeşte încă odată o cetăţenie străină îşi păstrează cetăţenia italiană, dar poate renunţa la aceasta dacă locuieşte şi îşi stabileşte rezidenţa în străinătate".

 



OLANDA

 



Legea privind cetăţenia din 19 decembrie 1984, modificată prin Legea din 12 decembrie 1985, conţine prevederi menite să împiedice cumulurile de cetăţenii.



Olanda a ratificat Convenţia din anul 1963 a Consiliului Europei.

 



I. Principalele cauze ale cumulului de cetăţenii

 



1) Adopţia



a) Adopţia unui olandez de către un străin



Minorul adoptat de către un străin pierde, în mod automat, cetăţenia olandeză, dacă prin adopţie să dobândeşte cetăţenia celui care îl adoptă sau dacă o poseda deja.

 



b) Adopţia unui străin de către un olandez



În conformitate cu art. 5 al Legii privind cetăţenia, "devine olandez copilul care este adoptat în Olanda, Antilele Olandeze sau Aruba, prin hotărâre judecătorească, dacă tatăl adoptiv sau mama adoptivă este olandeză, la data la care această hotărâre intră în vigoare şi dacă copilul era minor la data hotărârii primei instanţe".



Un copil străin care este adoptat de către un cetăţean olandez poate, deci, dobândi dubla cetăţenie.



2) Dobândirea voluntară a unei noi cetăţenii

 



a) Dobândirea unei cetăţenii străine de către un olandez



Obţinerea voluntară a unei alte cetăţenii face ca un olandez să piardă cetăţenia olandeză.

 



b) Dobândirea cetăţeniei olandeze de către un străin



Orice persoană care solicită naturalizarea trebuie să renunţe, în principiu, la cetăţenia sa de origine.



Articolul 9 al Legii privind cetăţenia precizează: "O cerere a unui străin [......] este respinsă cu toate acestea [......] dacă solicitantul, care posedă o altă cetăţenie, nu a făcut demersurile posibile pentru a pierde această cetăţenie sau şi dacă nu este dispus să facă ceea ce este posibil pentru a pierde această cetăţenie după ce va dobândi cetăţenia solicitată, exceptând cazul în care acest lucru nu poate fi cerut din motive întemeiate".



Pentru a favoriza cererile de naturalizare, art. 9 se aplică în practică foarte elastic, lăsând loc cumulului de cetăţenii. Cu toate acestea, candidaţii potenţiali manifestă o certă reticenţă în a solicita naturalizarea lor.



În schimb, acordarea cetăţeniei olandeze prin opţiune (deschisă în prezent străinilor care nu au împlinit 25 ani, sunt născuţi în Olanda şi care au rezidenţa aici de la naştere) nu înseamnă pierderea cetăţeniei anterioare.

 



3) Căsătoria

 



Potrivit dreptului olandez, căsătoria nu are incidenţă asupra cetăţeniei. Totodată, este posibil ca un olandez să dobândească automat o cetăţenie străină, ca urmare a căsătoriei sale cu un cetăţean străin. În acest caz, nu există nici un impediment ca acesta să-şi păstreze cetăţenia olandeză.

 



II. Situaţia olandezilor care posedă mai multe cetăţenii

 



Olandezii, care, după majorat, au avut rezidenţa timp de zece ani neîntrerupţi în ţara în care s-au născut şi a căror cetăţenie o posedă, pierd automat cetăţenia olandeză, dacă rezidenţa lor în străinătate nu se justifică prin raţiuni profesionale.



Cu excepţia acestui caz particular, olandezii care posedă mai multe cetăţenii nu sunt obligaţi, în nici un moment al vieţii lor, să aleagă între o cetăţenie sau alta.



Totodată, orice olandez care posedă o altă cetăţenie poate renunţa la cetăţenia olandeză.



 



PORTUGALIA

 



Legea nr. 37/81 din 3 octombrie 1981 privind cetăţenia, modificată prin Legea nr. 25/94 din 19 august 1994, nu urmăreşte să evite cumulurile de cetăţenii. De altfel, Portugalia nu a ratificat convenţia din 1963 şi, cu toată îmbunătăţirea adusă convenţiei prin cel de al doilea protocol, este puţin probabil s-o facă.

 



I. Principalele cauze ale cumulului de cetăţenii

 



Şi adopţia, şi căsătoria, ca şi dobândirea de bunăvoie a cetăţeniei portugheze pot face obiectul unei opoziţii din partea autorităţilor guvernamentale.

 



1) Adopţia



a) Adopţia unui portughez de către un străin



Nu există nici o prevedere a legii care să impună pierderea cetăţeniei portugheze de către un asemenea copil.



b) Adopţia unui străin de către un portughez



Numai adopţia deplină permite celui adoptat să dobândească cetăţenia portugheză.

 



2) Dobândirea voluntară a unei noi cetăţenii

 



a) Dobândirea unei cetăţenii străine de către un portughez



Începând din 1981 dobândirea voluntară a unei cetăţenii străine nu constituie un caz de pierdere a cetăţeniei portugheze.



b) Dobândirea cetăţeniei portugheze de către un străin



Dobândirea cetăţeniei portugheze nu este subordonată renunţării la cetăţenia anterioară.



3) Căsătoria

 



Străinul căsătorit de trei ani cu un resortisant portughez poate dobândi cetăţenia portugheză, printr-o declaraţie făcută în timpul căsătoriei, fără să trebuiască să renunţe la cetăţenia sa de origine.

 



II. Situaţia portughezilor care posedă mai multe cetăţenii

 



Nici o prevedere nu obligă portughezii care posedă mai multe cetăţenii să renunţe la una dintre ele.



Totodată, legea privind cetăţenia prevede că portughezii care au o altă cetăţenie pot să renunţe la cetăţenia portugheză.

 



ELVEŢIA

 



Elveţia nu a aderat la nici un acord internaţional în materie de cetăţenie.



Legea cetăţeniei din 29 septembrie 1952, modificată prin cea din 23 martie 1990, care a intrat în vigoare la 1 ianuarie 1992, conţine puţine dispoziţii cu privire la prevenirea sau înlăturarea cazurilor de dublă cetăţenie.

 



I. Principalele cauze ale dublei cetăţenii

 



1) Adopţia



a) Adopţia de către un cetăţean străin a unui cetăţean elveţian



În conformitate cu art. 8 din Legea cetăţeniei, cetăţeanul minor elveţian adoptat de către un cetăţean străin pierde cetăţenia elveţiană, dacă dobândeşte cetăţenia adoptatorului.

 



b) Adopţia unui cetăţean străin de către un cetăţean elveţian



Conform art. 7 din Legea cetăţeniei, minorul adoptat de către un cetăţean elveţian dobândeşte cetăţenia elveţiană, fără a pierde cetăţenia de origine.



Un copil cetăţean străin, adoptat de un cetăţean elveţian, poate dobândi dublă cetăţenie.

 



2) Dobândirea voluntară a unei noi cetăţenii

 



a) Dobândirea unei cetăţenii străine de către un cetăţean elveţian



După dreptul elveţian, ea este fără efect.

 



b) Dobândirea cetăţeniei elveţiene de către un cetăţean străin



Regula tradiţională conform căreia candidatul la naturalizare trebuia să renunţe la cetăţenia de origine a fost abrogată, prin Legea din 23 martie 1990. Abrogarea acestei dispoziţii a rezultat din dezbaterile parlamentare. Iniţial ea nu figura în proiectul prezentat Parlamentului federal.

 



3) Căsătoria

 



Un cetăţean străin căsătorit cu un resortisant elveţian beneficiază numai de o procedură simplificată de naturalizare. Înainte de reforma legislativă din 23 martie 1990, un cetăţean străin care se căsătorea cu un cetăţean elveţian dobândea automat cetăţenia elveţiană. După adoptarea legii din 1990, căsătoria unui cetăţean străin cu un cetăţean elveţian nu produce nici un efect, deplin drept în materia cetăţeniei.



Legea din 23 martie 1990 a abrogat dispoziţia potrivit căreia o femeie de origine elveţiană căsătorindu-se cu un cetăţean străin, pierde cetăţenia elveţiană, dacă dobândeşte cetăţenia soţului ei. Această regulă era atenuată de posibilitatea pe care o avea persoana interesată de a-şi păstra cetăţenia elveţiană, printr-o declaraţie scrisă, fie la publicarea căsătoriei, fie la celebrarea acesteia.

 



II. Situaţia cetăţenilor elveţieni care au mai multe cetăţenii

 



Conform art. 10 din Legea cetăţeniei, copilul născut în străinătate, care are un părine străin şi celălalt cetăţean elveţian, pierde cetăţenia elveţiană la vârsta de 22 ani, dacă el are o altă cetăţenie, şi dacă naşterea sa nu a fost anunţată unei autorităţi elveţiene ori dacă cel în cauză nu şi-a manifestat dorinţa de a păstra cetăţenia elveţiană.


În afară de acest caz particular, nici o dispoziţie din dreptul elveţian nu obligă pe resortisanţii elveţieni posesori a mai multor cetăţenii să opteze pentru una dintre ele la o anumită vârstă.



Pe de altă parte, legea cetăţeniei permite tuturor resortisanţilor elveţieni să renunţe la cetăţenia elveţiană dacă locuiesc în străinătate şi au o altă cetăţenie.

 

 

MAREA BRITANIE

 



Legea britanică a cetăţeniei din 1981 a introdus diverse restricţii cu privire la dobândirea şi la transmiterea ctăţeniei britanice, dar nu a căutat să limiteze dubla cetăţenie.



Marea Britanie nu a ratificat decât cel de-al doilea capitol, referitor la obligaţiile militare, din Convenţia din 1963.

 



I. Principalele cauze ale dublei cetăţenii

 



1) Adopţia

 

a) Adopţia unui cetăţean britanic de către un cetăţean străin



Nici o dispoziţie legală nu impune pierderea cetăţeniei britanice în acest caz.



b) Adopţia unui cetăţean străin de către un cetăţean britanic



Adopţia conferă cetăţenia britanică din momentul când aceasta a fost Marea Britanie, dacă cel puţin unul dintre adoptatori este cetăţean britanic.

 



2) Dobândirea voluntară a unei noi cetăţenii

 



a) Dobândirea unei cetăţenii străine de către un britanic



Nu există nici o condiţie de renunţare la cetăţenia britanică. Legea prevede chiar redobândirea de drept a cetăţeniei britanice de către persoanele care au fost nevoite să renunţela aceasta pentru a dobândi sau pentru a păstra o cetăţenie străină.

 



b) Dobândirea cetăţeniei britanice de către un cetăţean străin



Nu există nici o condiţie de renunţare la cetăţenia străină.

 



3) Căsătoria

 



După 1983, căsătoria nu mai conferă cetăţenia britanică. Soţul cetăţeanului britanic este obligat să facă o cerere de naturalizare pentru a dobândi cetăţenia britanică. Procedura de atribuire este simplificată.

 



II. Situaţia cetăţenilor britanici care au mai multe cetăţenii



Nimic nu obligă pe un britanic care are mai multe cetăţenii să renunţe la una dintre ele, dar o poate face.

 



FRANŢA

 



Codul cetăţeniei franceze, adoptat în 1945, a fost modificat prin Legea din 9 ianuarie 1973.

 



I. Cauze principale pentru dubla cetăţenie

 



1) Adopţia

 



a) Adopţia unui cetăţean străin de către un cetăţean francez



Conform legii franceze, este cetăţean francez minorul care este adoptat cu efecte depline, dacă cel puţin unul dintre părinţi este cetăţean francez.



În cazul adopţiei simple nu se produce nici un efect de drept asupra cetăţeniei celui adoptat.

 



b) Adopţia unui cetăţean francez de către un cetăţean străin



Pierde cetăţenia franceză, la cerere, minorul care a fost adoptat de un cetăţean străin, dacă dobândeşte o altă cetăţenie.

 



2) Căsătoria

 



Căsătoria nu exercită de plin drept nici un efect asupra cetăţeniei. Cetăţeanul străin care se căsătoreşte cu un cetăţean francez poate, după 6 luni de la încheierea căsătoriei, să dobândească cetăţenia franceză, dacă face o declaraţie în acest sens, cu condiţia să fi convieţuit fără întrerupere în această perioadă cu soţul său şi ca acesta să-şi păstreze cetăţenia franceză.



Cetăţeanul francez căsătorit cu un cetăţean străin poate renunţa la cetăţenia sa, printr-o declaraţie de renunţare la cetăţenie, recunoscută de către instanţă, cu condiţia să fi dobândit cetăţenia soţului său şi să-şi fi stabilit reşedinţa în străinătate.



Nu poate renunţa la cetăţenia sa, cetăţeanul francez, bărbat, de până la 35 ani, care nu a satisfăcut obligaţiile serviciului militar impuse de Codul serviciului naţional.

 



3) Dobândirea voluntară a cetăţeniei

 



Orice cetăţean străin poate dobândi cetăţenia franceză printr-o decizie a autorităţii publice, dată sub forma unui decret, singura condiţie fiind ca cetăţeanul străin să fi locuit în Franţa cel puţin 5 ani înainte de a depune cererea. Perioada de 5 ani poate fi scurtată la 2 ani numai pentru cazurile prevăzute de lege.



Cetăţenii francezi majori, care locuiesc în străinătate şi au dobândit o altă cetăţenie la cererea lor, nu pierd cetăţenia franceză, dacă dau o declaraţie expresă în acest sens.



Conform Codului cetăţeniei, persoanele care au dobândit cetăţenia franceză se bucură de toate drepturile şi au aceleaşi obligaţii ca toţi ceilalţi cetăţeni francezi, de la data dobândirii acesteia.

 



CONCLUZII

 



Din analizarea datelor prezentate rezultă următoarele concluzii de ordin general:

 

· În Spania, Italia, Portugalia, Marea Britanie şi Franţa adopţia unui naţional de către un cetăţean străin constituie o potenţială sursă a dublei cetăţenii

 



Într-adevăr, în fiecare dintre aceste patru ţări, adopţia unui naţional de către un cetăţean străin nu are efecte în dreptul intern în materia cetăţeniei. Aşadar, dacă legislaţia ţării persoanei care adoptă prevede că adopţia conferă celui adoptat cetăţenia adoptatorului, în aceste ţări adopţia poate conduce la dublă cetăţenie. 



În Franţa cetăţenia de origine se poate pierde în asemenea situaţii numai la cererea expresă a celui în cauză.



În schimb, în Germania, Belgia, Elveţia şi Olanda, adopţia de către un cetăţean străin nu poate conduce la dublă cetăţenie, întrucât cel adoptat pierde cetăţenia de origine, dacă prin adopţie dobândeşte cetăţenia adoptatorului.

 

· În toate ţările studiate, adopţia unui minor străin poate conduce la dubla cetăţenie

 



În toate aceste ţări adopţia unui minor străin duce la dobândirea cetăţeniei adoptatorului de către cel adoptat. Singurele restricţii de la această regulă care apar sunt în legea belgiană, în cea portugheză şi în cea franceză. Legea belgiană prevede o excepţie în cazul în care adoptatorii belgieni sunt ei înşişi născuţi în străinătate: în această situaţie, aceştia trebuie să ceară în mod explicit atribuirea cetăţeniei belgiene copilului lor adoptiv. În Franţa şi în Portugalia, numai adopţia cu efecte depline conferă cetăţenia respectivă celui adoptat.



Aşadar, atâta timp cât legislaţia ţării celui adoptat nu prevede pierderea cetăţeniei de origine, adopţia poate constitui sursă a dublei cetăţenii.

 

· Dobândirea voluntară a unei cetăţenii străine de către un naţional poate duce la dubla cetăţenie în Italia, Portugalia, Marea Britanie, Franţa, Elveţia şi, într-o mai mică măsură, Spania

 



Într-adevăr, în primele cinci ţări menţionate, dobândirea voluntară a unei cetăţenii străine de către un naţional nu presupune pierderea automată a cetăţeniei de origine.



În Spania, această regulă nu se aplică decât în cazul resortisanţilor ţărilor cu care această ţară a încheiat "tratate ale dublei cetăţenii", după cum prevede art. 11-3 din Constituţie.



În schimb, în Germania, Belgia şi Olanda, dobândirea unei cetăţenii străine peresupune pierderea cetăţeniei de origine. În Germania, această pierdere a cetăţeniei de origine intervine numai dacă persoana în cauză nu are reşedinţa permanentă pe teritoriul acestei ţări.

 

· În toate ţările analizate, cu excepţia Germaniei şi a Olandei, dobândirea voluntară a cetăţeniei de către un străin poate constitui sursă a dublei cetăţenii

 



Această concluzie reiese din faptul că străinul care doreşte să dobândească cetăţenia acestor ţări nu trebuie să renunţe la cetăţenia sa de origine, putând ajunge, aşadar, în situaţia de a avea dublă cetăţenie.



În cazul Spaniei, această posibilitate nu o au decât resortisanţii ţărilor cu care această ţară a încheiat "tratate ale dublei cetăţenii". În celelalte cazuri, dobândirea cetăţeniei spaniole presupune renunţarea la cetăţenia deţinută anterior.



Legea olandeză privind cetăţenia, care în ansamblul ei îşi propune să evite dubla cetăţenie, este sub acest aspect mai puţin rigidă decât legea germană. Deşi, în principiu, un străin care doreşte să dobândească cetăţenia olandeză trebuie să renunţe la cetăţenia sa de origine, este prevăzută şi o excepţie, şi anume pentru străinii care au mai puţin de 25 ani şi care au fost născuţi în Olanda şi au de la naştere reşedinţa în această ţară.

 

· Căsătoria are aceleaşi efecte ca dobândirea voluntară a cetăţeniei de către străini

 



Reformele adoptate de-a lungul ultimilor douăzeci de ani, care au avut scopul de a se elimina orice element de discriminare sexuală din conţinutul legislaţiilor naţionale privind cetăţenia, au dus la suprimarea dispoziţiilor conform cărora se acorda în mod automat cetăţenia soţului, femeii care poseda altă cetăţenie.



Astfel încât, în prezent, căsătoria permite numai obţinerea naturalizării după proceduri simplificate. 



În ceea ce priveşte dubla cetăţenie, căsătoria are aceleaşi consecinţe ca şi dobândirea voluntară a cetăţenei de către un străin.

 

· Numai legislaţia spaniolă şi cea olandeză prevăd pierderea automată a uneia dintre cetăţenii în cazul deţinerii dublei cetăţenii

 



Această pierdere intervine cel mai devreme la vârsta majoratului.



Astfel, spaniolii care au dublă cetăţenie din copilărie pierd automat, la vârsta majoratului sau a emancipării, cetăţenia spaniolă, dacă aceştia utilizează exclusiv cealaltă cetăţenie (cu excepţia resortisanţilor ţărilor cu care sunt încheiate "tratate ale dublei cetăţenii").



La fel, olandezii, care după majorat au avut reşedinţa pentru o perioadă neîntreruptă de 10 ani în ţara în care s-au născut şi a cărei cetăţenie, de asemenea, o posedă, îşi pierd automat cetăţenia olandeză, dacă rezidenţa în străinătate nu este justificată pentru motive de ordin profesional.



Conform Codului francez al cetăţeniei, cetăţeanul francez major care locuieşte în străinătate şi a dobândit o altă cetăţenie, pentru a-şi putea păstra cetăţenia franceză, trebuie să dea o declaraţie expresă în acest sens.



În toate celelalte ţări, nici o dispoziţie legală nu obligă pe cei ce deţin mai multe cetăţenii să renunţe la vreuna dintre ele sau să aleagă pe una dintre acestea.

 

· Conform Convenţiei Consiliului Europei din 1963, toate legislaţiile prevăd posibilitatea ca persoanele care deţin mai multe cetăţenii să renunţe în mod voluntar la una dintre acestea.

 

 3. DUBLA CETĂŢENIE ÎN LEGISLAŢIA ROMÂNĂ

  



Legea care reglementează dobândirea şi pierderea cetăţeniei române este Legea cetăţeniei nr. 21/1991 (publicată în M. Of. nr. 44/6 martie 1991).



Capitolul II al legii, referitor la dobândirea cetăţeniei române, stabileşte patru moduri de dobândire: naşterea (art. 5), înfierea (art- 6-7), repatrierea (art. 8) şi acordara la cerere (art. 9-11). În nici unul dintre cazuri, legea nu condiţionează dobândirea cetăţeniei române de renunţarea la o altă cetăţenie, străină.



Pe de altă parte, în Capitolul V al legii, care stabileşte cazurile de pierdere a cetăţeniei române (retragere, aprobarea renunţării, alte cazuri), nu se face nici o referire la pierderea cetăţeniei române din cauză de dobândire a altei cetăţenii, străine.



Din interpretarea legii, rezultă că situaţia dublei/multiplei cetăţenii este admisă de legislaţia română în vigoare.



Legat de situaţia dublei/multiplei cetăţenii, cităm în continuare două articole din Legea nr. 105/1992 (publicată în M. Of. nr. 245/1 octombrie 1992), privind reglementarea raporturilor de drept internaţional privat:

 

	"Art. 11
	Starea, capacitatea şi relaţiile de familie ale persoanelor fizice sunt cârmuite de legea sa naţională, afară numai dacă, prin dispoziţii speciale, nu se prevede altfel.

	Art. 12 (1)
	Legea naţională este legea statului a cărui cetăţenie o are persoana în cauză. Determinarea şi proba cetăţeniei se fac în conformitate cu legea statului a cărui cetăţenie se invocă.

	(2)
	Legea naţională a cetăţeanului român care, potrivit legii străine este considerat că are o altă cetăţenie, este legea română.

	(3)
	Legea naţională a străinului care are mai multe cetăţenii este legea statului unde îşi are domiciliulsau, în lipsă, reşedinţa.

	(4)
	Dacă o persoană nu are nici o cetăţenie i se aplică legea domiciliului sau, în lipsă, legea reşedinţei."


 



 

4. PREVEDERILE LEGALE DIN REPUBLICA UNGARĂ CU PRIVIRE LA DUBLA CETĂŢENIE

 



Legea LV din 1993 privind cetăţenia ungară conţine prevederi exprese în ceea ce priveşte stituaţia dublei/multiplei cetăţenii.



Astfel, în alin. 2 al art. 2 este prevăzut că: "dacă legea nu prevede altfel, cetăţeanul ungur, care este în acelaşi timp cetăţean al altui stat, va fi considerat a fi cetăţean ungur, în aplicarea legii ungare".



În continuare, legea reglementează modalităţile de dobândire a cetăţeniei ungare (prin naştere, naturalizare sau renaturalizare) - care, coroborate cu prevederile privind cetăţenia ale altor state şi în funcţie de situaţia de fapt, pot conduce la dobândirea dublei/multiplei cetăţenii, ungare şi străine - şi modalităţile de pierdere a cetăţeniei ungare (renunţarea şi retragerea); în ceea ce priveşte renunţarea la cetăţenia ungară, una dintre condiţiile ce trebuie îndeplinite este aceea de a avea o cetăţenie străină sau de a exista siguranţa dobândirii ei (art. 8 alin. 1 lit. a). Dar legea ungară nu condiţionează în nici un fel dobândirea unei cetăţenii străine de renunţarea la cea ungară.



Aşadar, legislaţia ungară în vigoare permite, în mod expres, dubla cetăţenie.



În continuare, vă prezentăm principalele reglementări din Legea ungară a cetăţeniei nr. LV din 1993, şi anume cele privind principiile de bază, dobândirea şi pierderea cetăţeniei.

 

  Legea nr. LV/1993 privind cetăţenia ungară

 

Principii de bază

 


Art. 1 (1) - Nu se va face nici o deosebire între cetăţenii unguri, fie că aceştia au dobândit cetăţenia ungară prin naştere, fie că au dobândit-o ulterior.



(2) Nimeni nu va fi privat în mod arbitrar de cetăţenia sa sau de dreptul de a cere schimbarea cetăţeniei sale.



(3) Această lege




- respectă libertatea voinţei individuale, facilitează unitatea familiei în ceea ce priveşte cetăţenia;




- favorizează reducerea numărului de apatrizi;




- asigură protecţia datelor personale.



(4) Această lege nu operează retroactiv. Cetăţenia ungară va fi reglementată prin dispoziţiile legale în vigoare la momentul survenirii împrejurărilor de fapt.

  

Cetăţenii unguri

 



Art. 2 (1) - Sunt cetăţeni unguri cei care aveau această calitate la data intrării în vigoare a prezentei legi, ca şi cei care au devenit cetăţeni unguri în virtutea acestei legi sau cei care au dobândit cetăţenia ungară în temeiul acestei legi, atâta timp cât nu au pierdut această calitate.



 (2) Dacă prin lege nu se prevede contrariul, cetăţeanul ungur care este simultan cetăţean al altui stat va fi considerat a fi cetăţean ungur prin aplicarea legii ungare.

 

  Cetăţenia ungară dobândită prin naştere

 



Art. 3 (1) Copilul unui cetăţean ungur devine cetăţean ungur prin naştere.



 (2) Copilul, al cărui părinte nu este cetăţean ungur, va dobândi retroactiv, din momentul naşterii sale, cetăţenia ungară, dacă celălalt părinte - prin declaraţia de paternitate, mariaj subsecvent, hotărâre judecătorească prin care se stabileşte paternitatea sau maternitatea - este cetăţean ungur.



 (3) Până când se dovedeşte contrariul, va fi considerat cetăţean ungur:




 a) copilul născut în Ungaria, dintr-un apatrid care domiciliază în Ungaria;




 b) copilul născut din părinţi necunoscuţi, găsit pe teritoriul Ungariei.

 

  Dobândirea cetăţeniei ungare prin naturalizare

 



Art. 4 (1) - O persoană care nu deţine cetăţenia ungară poate fi naturalizată la cerere, dacă:




a) persoana în cauză a domiciliat timp de 8 ani, neîntrerupt, pe teritoriul Ungariei, anterior momentului depunerii cererii;




b) potrivit legii ungare, persoana în cauză nu posedă cazier sau împotriva ei nu se desfăşoară nici o procedură penală în faţa vreunei curţi ungare, în momentul în care se ia decizia asupra cererii;




c) are asigurate mijloace de subzistenţă şi rezidenţă în Ungaria;




d) naturalizarea sa nu intră în contradicţie cu interesele Republicii Ungare;




e) persoana în cauză face dovada cunoaşterii, pe baza unui examen, a principalelor dispoziţii constituţionale; această examinare este obligatorie numai pentru persoanele majore.

 

(2) Naturalizarea preferenţială poate fi acordată persoanei care a domiciliat în Ungaria timp de 3 ani neîntrerupţi, imediat anterior momentului depunerii cererii de acordare a cetăţeniei, şi care îndeplineşte cumulativ condiţiile prevăzute alin. (1) lit. b-e şi una din următoarele condiţii:

 

 
a) a fost căsătorit valabil timp de cel puţin 3 ani cu un cetăţean ungur, sau dacă desfacerea căsătoriei a avut loc prin moartea soţului - cetăţean ungur;




b) copilul minor al persoanei care solicită cetăţenia ungară este cetăţean ungar;




c) persoana în cauză a fost adoptată de un cetăţean ungar;




d) este considerat refugiat de către autorităţile ungare.

 



(3) Naturalizarea preferenţială poate fi acordată şi persoanei care se declară ea însăşi etnic ungur, dacă a domiciliat în Ungaria cel puţin 1 an, anterior momentului depunerii cererii de acordare a cetăţeniei, dacă îndeplineşte condiţiile prevăzute la alin. 1 lit. b-2 şi dacă ascendentul său a fost cetăţean ungur.



(4) În cazul în care persoana care solicită acordarea cetăţeniei ungare este minor, condiţia referitoare la domiciliul neîntrerupt pe teritoriul Ungariei, prevăzută la alineatele 1 şi 2, nu se mai aplică, dacă acesta cere naturalizarea împreună cu părintele său.



(5) În cazul prevăzut la alin. 2 lit. c condiţia referitoare la perioada de trei ani de domiciliu neîntrerupt pe teritoriul Ungariei nu se aplică, la cererea solicitantului.



(6) Pe baza recomandării Ministerului de Interne, Preşedintele Republicii poate acorda scutirea îndeplinirii condiţiilor prevăzute la alin. 1 lit. a), c) şi e), în cazul în care naturalizarea persoanei în cauză prezintă un interes major pentru Republica Ungară.

 

  Renaturalizarea

 



Art. 5 - Persoana care domiliază pe teritoriul Ungariei şi care şi-a pierdut cetăţenia ungară poate solicita renaturalizarea, dacă îndeplineşte condiţiile prevăzute la art. 4 alin. 1 lit. b)-d).

  

Pierderea cetăţeniei ungare

- Renunţarea -

 



Art. 8 - Cetăţeanul ungur care domiciliază în străinătate poate renunţa la cetăţenia ungară printr-o declaraţie adresată Preşedintelui Republicii, dacă: 

 


a) posedă o altă cetăţenie sau este sigur că o va dobândi;




b) nu se desfăşoară împotriva sa nici un fel de procedură penală în faţa unei curţi ungare şi nu are de îndeplinit nici un fel de pedeapsă penală;




c) nu are debite către statul ungar.



(2) Dacă sunt îndeplinite condiţiile prevăzute la alin. 1, Ministrul de Interne recomandă Preşedintelui Republicii să aprobe cererea de renunţare. Preşedintele Republicii va emite un act de pierdere a cetăţeniei ungare prin renunţare. Cetăţenia ungară se consideră pierdută din momentul emiterii actului.



(3) Dacă nu sunt îndeplinite condiţiile renunţării la cetăţenie, Ministrul de Interne va stabili acest lucru printr-o rezoluţie. Revizuirea rezoluţiei poate fi cerută de Curtea Metropolitană.

  

Retragerea cetăţeniei ungare

 



Art. 9 (1) - Cetăţenia ungară poate fi retrasă unui cetăţean ungur care locuieşte în străinătate, dacă a fost dobândită prin violarea dispoziţiilor legale, în special prin falsificarea datelor personale sau prin inducerea în eroare a autorităţilor prin omiterea de date ori fapte. Retragerea cetăţeniei nu mai poate avea loc după trecerea a 10 ani de la dobândirea acesteia.



 (2) Ministrul de Interne va emite o rezoluţie privind existenţa unui fapt care justifică retragerea cetăţeniei. Revizuirea rezoluţiei poate fi cerută de Curtea Metropolitană.



 (3) Preşedintele hotărăşte asupra retragerii cetăţeniei, la propunerea Ministrului de Interne.



 (4) Rezoluţia privind retragerea cetăţeniei ungare trebuie publicată în Gazeta Oficială Ungară. Cetăţenia ungară se consideră pierdută din momentul publicării deciziei."

